ОШ ”ИВАН ГОРАН КОВАЧИЋ”

СУБОТИЦА, Максима Горког 29

Дел.број: 01- 92

Дана: 29.04.2024. године

На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017, 27/2018-др. закон, 10/2019, 27/2018-др. Закон, 6/2020, 129/2021 и 92/2023) и члана 11. став 1. тачка 1) Статута Основне школе “Иван Горан Ковачић” Суботица (даље: Школа) дана 29.04.2024. године, Школски одбор Основне школе “Иван Горан Ковачић” Суботица донео је

**ПРАВИЛНИК**

**О ВАСПИТНО-ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА ОСНОВНЕ ШКОЛЕ „ИВАН ГОРАН КОВАЧИЋ“ СУБОТИЦА**

Опште одредбе

Члан 1

Овим правилником уређују се обавезе и одговорност ученика, врсте повреда обавеза ученика, ток васпитно-дисциплинског поступка, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика Основне школе “Иван Горан Ковачић” Суботица.

Термини изражени у овом правилнику у граматичком мушком роду подразумевају природни мушки и женски род лица на које се односе.

Обавезе ученика

Члан 2

Ученик има обавезу да:

1) редовно похађа наставу и извршава школске обавезе;

2) поштује правила понашања, одлуке директора и органа школе;

3) ради на усвајању знања, вештина и вредносних ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) поштује личност других ученика, наставника и осталих запослених у школи;

6) чува имовину школе и чистоћу и естетски изглед школских просторија;

7) стара се о очувању животне средине и понаша у складу са правилима еколошке етике.

У остваривању права и обавеза ученик не сме да угрожава друге у остваривању њихових права.

Васпитни рад са учеником

Члан 3

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110–112. Закона, школа ће уз учешће родитеља, односно другог законског заступника, појачати васпитни рад.

Васпитни рад остварује се активностима: у оквиру одељењске заједнице, стручним радом одељењског старешине, педагога, психолога и посебних тимова.

Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава **план појачаног васпитног** рада који траје најкраће до окончања васпитно-дисциплинског поступка.

Одељењски старешина води посебну **педагошку евиденцију о појачаном васпитном раду** у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

**Резултате појачаног васпитног рада,** на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицањa васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110-112. овог закона, школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

Лакше повреде обавеза ученика и васпитне мере

Члан 4

Ученик одговара за лакше повреде обавеза утврђене статутом Школе и овим Правилником.

Лакше повреде обавеза ученика су:

1. неоправдано изостајање из шШколе до 25 часова у току школске године
2. ометање рада у одељењу
3. недолично понашање према другим ученицима, наставницима, стручним сарадницима и другим запосленим у Школи
4. изазивање нереда у просторијама Школе и школском дворишту
5. непоштовање одлука надлежних органа
6. необавештавање родитеља, односно другог законског заступника ученика о резултатима учења и владања и непреношење порука одељењског старешине, других наставника и стручних сарадника
7. оштећење школске зграде, просторија, инвентара, инсталација и прибора запослених у Школи
8. оштећење или уништење личних ствари и прибора других ученика, наставника и других запослених у Школи
9. употреба мобилних телефона, паметних сатова и других електронских уређаја на часу, у ходницима или школском двориштуи током одмора
10. неоправдано закашњавање на редовну наставу и друге облике образовно-васпитног рада
11. нарушавање естетског изгледа Школе и школског дворишта
12. неприкладно облачење
13. улазак у зборницу и друге службене просторије без позива и одобрења
14. повреда других обавеза које се не сматрајутежом повредом обавезе ученика

Члан 5

За лакшу повреду обавезе ученика могу се изрећи васпитне мере:

1) опомена:

2) укор одељенског старешине;

3) укор одељенског већа, на основу изјашњавања наставника који изводе наставу у одељењу ученика.

Васпитне мере изричу се ученику без вођења дисциплинског поступка, у школској години у којој је учињена повреда обавезе. Опомену и укор одељенског старешине изриче одељенски старешина.

Услов за изрицање васпитне мере је претходно предузимање активности појачаног васпитног рада са учеником, из члана 3. овог Правилника. Родитељ ученика се обавештава да се спроводи појачан васпитни рад као и о предвиђеном времену за његову реализацију. Зависно од резултата појачаног васпитног рада ученику се изриче/ не изриче васпитна мера о чему се обавештава родитељ.

За лакшу повреду обавезе ученика из члана 4. став 2. тачка 1) васпитне мере се изричу поступно и то:

1. опомена – од 8 до 11 неоправданих часова;
2. укор одељењског старешине – од 12 до 15 неоправданих часова;
3. укор одељењског већа – од 16 до 25 неоправданих часова.

Опомену и укор одељенског старешине изриче одељенски старешина на часу одељенског старешине и уписује се у ђачку књижицу.

Укор одељенског већа изриче одељењско веће, након већања и гласања, већином гласова од укупног броја чланова.

Теже повреде обавеза ученика и васпитно-дисциплинске мере

Члан 6

Теже повреде обавеза ученика прописане су Законом. За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води Школа или друга организација, односно орган;

2) преправка или дописивање података у јавној исправи коју издаје Школа или орган, односно исправи коју изда друга организација;

3) уништење или крађа имовине Школе, дома ученика или друге организације или органа у чијем објекту остварује право на смештај, исхрану и васпитни рад, привредног друштва, предузетника, ученика или запосленог;

4) поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинског производа;

5) уношење у Школу или другу организацију оружја пиротехничког средства или другог предмета који може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван школе, а које школа организује и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе којима се угрожавају права других или у сврху преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештења родитеља, односно другог законског заступника од стране школе;

9) учестало чињење лакших повреда обавеза у току школске године, под условом да су предузете неопходне мере ради корекције понашања ученика.

За повреде из става 2. тач. 8) и 9) овог члана је обавезна поступност у изрицању мера.

Члан 7

За учињену тежу повреду обавезе ученику се изриче васпитно-дисциплинска мера:

1) укор директора;

2) укор наставничког већа.

За теже повреде обавеза из члана 6. став 2. тачка 8) овог правилника, васпитно-дисциплинске мере изричу се на следећи начин:

1. укор директора – од 26 до 30 неоправданих часова;
2. укор наставничког већа – од 31 до 35 неоправданих часова,

Васпитно-дисциплинска мера изриче се ученику по спроведеном васпитно-дисциплинском поступку у коме је утврђена одговорност ученика.

Васпитна и васпитно-дисциплинска мера изричу се ученику у школској години у којој је учињена повреда обавезе ученика.

Повреде забране ученика и васпитно-дисциплинске мере

Члан 8

У установи су забрањене дискриминација и дискриминаторно поступање, којим се на посредан или непосредан, отворен или прикривен начин неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, а која се заснива на раси, боји коже, прецима, држављанству, статусу мигранта односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовинском стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Члан 9

У Школи је забрањено физичко, психичко, социјално, сексуално, дигитално и свако друго насиље злостављање и занемаривање запосленог, ученика, одраслог, родитеља, односно другог законског заступника, или трећег лица у Школи.

Под насиљем и злостављањем подразумева се сваки облик једанпут учињеног односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање установе или запосленог да обезбеди услове за правилан развој ученика и одраслог.

Под физичким насиљем сматра се физичко кажњавање ученика или одраслог од стране запосленог, родитеља, односно другог законског заступника, или трећег лица у установи; свако понашање које може да доведе до стварног или потенцијалног телесног повређивања ученика, одраслог или запосленог; насилно понашање запосленог према ученику или одраслом, као и ученика и одраслог према другом ученику, одраслом или запосленом.

Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика и одраслог из групе вршњака и различитих облика активности Школе.

Под сексуалним насиљем и злостављањем сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо-комуникационих технологија, која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб сајта, четовањем, укључивањем у форуме, социјалне мреже и другим облицима дигиталне комуникације.

Члан 10

Забрањено је свако понашање запосленог према ученику и одраслом, ученика и одраслог према запосленом, родитеља, односно другог законског заступника или трећег лица према запосленом, запосленог према родитељу односно другом законском заступнику, ученика и одраслог према другом ученику или одраслом, којим се вређе углед, част или достојанство.

Члан 11

У установи је забрањено страначко организовање и деловање и коришћење простора установе у те сврхе.

Члан 12

Ученик одговара за повреду забране, ако је забрана у време када је повреда учињена била прописана Законом.

За учињену повреду забране (чл. 110-112. Закона) ученику се изриче васпитно-дисциплинска мера укор директора или укор наставничког већа; премештај ученика од V до VIII разреда у другу основну школу, према одлуци наставничког већа, уз обавештавање родитеља односно другог законског заступника ученика и уз сагласнот школе у коју ученик прелази.

Изузетно, ученику основне школе може се изрећи васпитно-дисциплинска мера премештај у другу основну школу, за учињене теже повреде обавезе ученика:

-поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа

-уношење у Школу или другу организацију оружја, пиротеничког средства или другог предмета који може да угрози или повреди друго лице.

Васпитно-дисциплински поступак

Члан 13

Када постоји основана сумња да је ученик извршио тежу повреду обавеза или повреду забране из члана 8-10. овог правилника, Школа покреће васпитно-дисциплински поступак, о чему мора да обавести родитеља, односно другог законског заступника ученика и укључи га у одговарајући поступак и појачани васпитни рад.

Школа обавештава Министарство надлежно за послове просвете о повреди забране из чл. 6-8. овог правилника (чл. 110-112. Закона), у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

Члан 14

Васпитно-дисциплински поступак за учињену тежу повреду обавеза ученика покреће се најкасније у року од пет радних дана од дана сазнања, а најкасније у року од 2 радна дана од дана сазнања за учињену повреду забране из члана 8-10. овог правилника и тежу повреду обавеза ученика из чл. 6. ст. 2. т. 4) и 5) овог правилника, о чему одмах, а најкасније наредног дана обавештава родитеља, односно другог законског заступника. Васпитно-дисциплински поступак директор покреће закључком.

Закључак се сачињава на основу података добијених од одељењског старешине, а треба да садржи:

- податке о ученику,

- опис теже повреде обавезе ученика, односно повреде забране,

- време, место и начин извршења повреде,

- доказе о учињеној тежој повреди обавеза или повреди забране.

Закључак се обавезно доставља ученику, односно његовом родитељу или другом законском заступнику и одељењском старешини, као и педагогу, односно психологу школе.

Члан 15

Директор води поступак и окончава га решењем.

Ради спровођења усмене расправе, на којој се обавља саслушање ученика, формира се комисија коју чине: директор или у случају његовог одсуства помоћник директора, педагог или психолог, одељењски старешина и секретар школе (*у даљем тексту:* ***Комисија***).

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

Уколико се родитељ, односно други законски заступник ученика, који је уредно обавештен, не одазове да присуствује васпитно-дисциплинском поступку, директор школе поставља одмах, а најкасније наредног радног дана психолога/педагога школе да у том поступку заступа интересе ученика, о чему одмах обавештава центар за социјални рад.

Васпитно-дисциплински поступак се окончава доношењем решења у року од 30 дана од дана покретања поступка, чему претходи утврђивање свих чињеница од значаја за одлучивање.

Изузетно, у случају учињене теже повреде обавеза ученика из члана 6. ст. 2. тач. 4) и 5) овог правилника и повреде забране, васпитно-дисциплински поступак окончава се доношењем решења у року од 20 дана од дана покретања.

Подаци о изреченим васпитним и васпитно-дисциплинским мерама морају бити унети у одговарајући део обрасца приликом превођења у другу основну школу у току школске године.

Члан 16

У оквиру појачаног васпитног рада са ученицима реализује се и друштвено-корисни, односно хуманитарни рад.

Када се друштвено-користан рад користи као једна од активности појачаног васпитног рада представља облик дисциплине којим се омогућава умањивање или отклањање начињене штете, односно последица те штете, развија свест о одговорности и последицама сопственог и понашања других и поправљају односи укључених страна.

Када се користи у оквиру појачаног васпитног рада циљ одређивања друштвено-корисног рада у Школи, јесте превенција непожељног и друштвено неприхватљивог понашања ученика кроз развој пожељних и позитивних облика понашања.

За развијање пожељних/позитивних облика понашања ученика и конструктивно решавање конфликата примењују се саветодавни рад, дијалог, радионичарски рад, поступак школске медијације, вршњачка медијација и друго.

Приликом доношења одлуке о изрицању васпитно-дисциплинске мере, морају се узети у обзир све чињенице релевантне за одлучивање.

Удаљење ученика из непосредног образовно-васпитног рада

Члан 17

У васпитно дисциплинском поступку који је покренут за тежу повреду обавезе ученика из члана 6. ст. 2. тач. 4) и 5) овог правилника и повреду забране, ученик може бити удаљен из непосредног образовно-васпитног рада који обухвата обавезну наставу и остале облике образовно-васпитног рада.

Ученик може бити удаљен из непосредног образовно-васпитног рада и осталих облика образовно-васпитног рада најкраће пет радних дана, а најдуже до окончања васпитно-дисциплинског поступка.

Директор школе, након процене тима за заштиту од дискриминације, насиља, злостављања и занемаривања у складу са протоколом поступања у установи у одговору на насиље, злостављање и занемаривање и правилником о друштвено-корисном, односно хуманитарном раду, утврђује све чињенице од значаја за одлучивање и доноси решење о удаљењу ученика.

Током удаљења, ученик, родитељ, односно други законски заступник је дужан да се информише о току наставног процеса и да садржаје програма наставе и учења прати уз употребу наставног материјала који је школа у обавези да достави ученику ради обезбеђивања континуитета у образовању.

Школа је дужна да о удаљењу ученика обавести надлежни центар за социјални рад ради заједничког деловања у реализацији појачаног васпитног рада.

Пре доношења решења о удаљењу морају се утврдити све чињенице које су од значаја за одлучивање.

Поступак изрицања васпитних и васпитно-дисциплинских мера

Члан 18

Васпитне и васпитно-дисциплинске мере могу да се изрекну ученику уколико је Школа претходно предузела неопходне активности из члана 3. став 1-3 овог Правилника.

Уколико такве активности доведу до позитивне промене у понашању ученика, поступак против ученика ће се обуставити, осим ако је повредом забране озбиљно угрожен интегритет другог лица.

Члан 19

Васпитно-дисциплинске мере изричу се након утврђивања дисциплинске одговорности за извршену тежу повреду обавезе ученика и повреду забране у васпитно-дисциплинском поступку.

Након утврђене одговорности за учињену повреду обавезе или повреду забране, одлука о избору васпитно-дисциплинске мере која ће се ученику изрећи зависи од тежине учињене повреде и њене последице, степена одговорности ученика, околности под којима је повреда учињена, ранијег понашања ученика, понашања после учињене повреде, реализације друштвено-корисног, односно хуманитарног рада током васпитно–дисциплинског поступка, узраста ученика и других олакшавајућих и отежавајућих околности.

Укор директора изриче директор Школе решењем.

Наставничко веће доноси одлуку о изрицању васпитно-дисциплинске мере укор наставничког већа и премештај ученика од петог до осмог разреда у другу основну школу, уз сагласност школе у коју прелази, а уз обавештавање родитеља односно другог законског заступника. На основу одлуке наставничког већа директор Школе доноси решење о изрицању васпитно-дисциплинске мере.

Решење директора садржи: податке о ученику, изреченој мери, законску квалификацију теже повреде обавезе или повреде забране, кратак опис извршене повреде, образложење у вези са утврђеним чињеничним стањем и оцену доказа о постојању дисциплинске одговорности ученика, активности појачаног васпитног рада, реализацију друштвено-корисног, односно хуманитарног рада, разлоге за избор одређене мере, упутство о правном средству, потпис директора и печат Школе.

Члан 20

У оквиру појачаног васпитног рада са учеником због учињене лакше и теже повреде обавеза ученика, као и повреде забране, водећи рачуна о психофизичкој и здравственој способности, узрасту и достојанству ученика, планира се и реализује друштвено-користан, односно хуманитаран рад.

Родитељ је дужан да активно учествује у остваривању плана појачаног васпитног рада, као и реализацији друштвено-корисног рада. Родитељ је одговоран ако ученик одбије да учествује у реализацији активности друштвено-корисног рада, у складу са законом.

Члан 21

Актиности друштвено-корисног и хуманитарног рада се организују у групи, одељењу, разреду школе, у другој установи, самостално или уз подршку вршњака, наставника и стручног сарадника.

Активности друштвено-корисног, односно хуманитарног рада у Школи су:

1. Писање рада /састава или презентације/плаката и излагање у одељењу на тему у вези повреде обавезе;
2. Укључивање ученика у организованим активностима Школе – вршњачку подршку за учење, у оквиру додатне и допунске наставе, припреме за завршни испит, подршку ученицима у учењу;
3. Брига о простору у којем бораве ученици: уређење учионица, библиотеке, продуженог боравка;
4. Организовање посебне хуманитарне акције;
5. Помоћ помоћно-техничком особљу око сређивања и чишћења школског простора;
6. Помоћ помоћно-техничком особљу у радионици – различите поправке;
7. Учествовање у реализацији хуманитарних акција Црвеног крста, прикупљање прилога и слично;
8. Организовање тематских трибина, предавања, округлих столова, радионица на различите теме (превенција насиља, здрави стилови живота, психоактивне супстанце, пандемијске болести, значај хигијене и др.);
9. Активно укључивање ученика у ученичке организације и тимове (ученички парламент, вршњачки тим…).

Активност из става 2. овог члана, која се одреди ученику, траје од 30 до 60 минута у следећем временском периоду, у засвисности од: прописане васпитне, односно васпитно-дисциплинске мере која се може изрећи ученику због учињене повреде обавеза:

|  |  |  |  |  |
| --- | --- | --- | --- | --- |
| Повреда обавеза ученика | Прописана мера | Активност (одабрати активност/и) | Учесталост | Временски период |
| Лакше повреде | Опомена | 1 – 9 | 2 пута недељно | 2 недеље |
| Укор одрељењског старешине | 1 – 9 | 2 пута недељно | 3 недеље |
| Укор одељењског већа | 1 – 9 | 3 пута недељно | 3 недеље |
| Теже повреде / Повреде забрана | Укор директора | 1 – 9 | 3 пута недељно | 4 недеље |
| Укор наставничког већа / Премештај ученика у другу школу | 1 – 9 | 4 пута недељно | 4 недеље |

Члан 22

У ситуацији повреде забране или теже повреде обавеза ученика, када се израђује план појачаног васпитног рада за ученика, тим за заштиту ученика од дискриминације, насиља, злостављања и занемаривања у сарадњи са родитељима, одређује активности друштвено-корисног рада за ученика из члана 21. овог правилника (*даље:* ***активности***).

У ситуацијама лакше повреде обавеза ученика и првог нивоа вршњачког насиља када се планирају активности појачаног васпитног рада за ученика, одељенски старешина у сарадњи са родитељима одређује активности друштвено-корисног рада за ученика.

Одељењски старешина подноси извештај о ефектима појачаног васпитног рада и у оквиру њега друштвено-корисног, односно хуманитарног рада, тиму за заштиту ученика од дискриминације, насиља, злостављања и занемаривања.

# Покретање прекршајног поступка против родитеља

Члан 23

Родитељ, односно други законски заступник је одговоран ако ученик одбије да остварује активности друштвено-корисног, односно хуманитарног рада. У случају да ученик одбије да остварује активности друштвено-корисног рада, Школа подноси захтев за покретање прекршајног поступка из разлога што родитељ на позив Школе није узео активно учешће у свим облицима васпитног рада са учеником, односно због извршене теже повреде обавеза ученика, односно повреде забране, на основу члана 84. Закона, а по коначности решења о утврђеној дисциплиснкој одговорности ученика.

Ублажавање и укидање изречене мере

Члан 24

Током наставне године коначна одлука о васпитној или васпитно-дисциплинској мери може се ублажити, односно заменити блажом мером или укинути,када се процени да је дошло до позитивних промена у понашању ученика.

Поступак за замену или укидање изречене мере покреће се на захтев ученика, родитеља (законског заступника), одељењског старешине или одељењског већа.

Одлуку о замени или укидању изречене мере доноси орган који је меру изрекао, на предлог одељењског већа. Орган Школе који је меру изрекао може усвојити захтев за ублажавање или укидање изречене мере, ако утврди да су појачани васпитни рад и изречена мера дали очекиване резултате, односно да су васпитно деловали на ученика.

Одлука овог органа је коначна.

Оцењивање владања

Члан 25

Владање ученика првог разреда основног образовања и васпитања оцењује се у току и на крају првог и другог полугодишта описном оценом која не утиче на општи успех ученика.

Владање ученика од другог разреда основног образовања и васпитања оцењује се бројчано у току и на крају првог и другог полугодишта и утиче на општи успех. Ученик се оцењује из владања најмање два пута у полугодишту.

Члан 26

Закључну оцену из владања утврђује одељенско веће на предлог одељенског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно-дисциплинских мера и њихових ефеката.

Приликом закључивања оцене сагледава се понашање ученика у целини, имајући при том у виду и ангажовање ученика у активностима изван наставе у складу са школским програмом (слободне активности, заштита животне средине, заштита од насиља, злостављања и занемаривања и програми превенције других облика ризичног понашања, културна активност школе), процењивањем његовог понашања и извршавања обавеза прописаних Законом.

Члан 27

Оцену из владања примерно (5) добија ученик који је остварио следеће услове: истиче се у извршавању школских обавеза које се односе на наставу и друге облике рада и испуњава их у потпуности и правовремено; поштује правила понашања и мере безбедности; представља позитиван пример за угледање, истиче се у развоју и неговању атмосфере другарства и конструктивног решавања конфликата у вршњачкој популацији; своје ставове брани аргументовано водећи рачуна о осећањима других и усвојеним правилима понашања; својим понашањем и иницијативама које покреће, промовише позитивне вредности, толеранцију, хуманост, солидарност и одговорност према себи, другима и окружењу; с поштовањем и уважавањем се односи према запосленима у школи и у другим организацијама; поштује школску имовину и имовину других; има активан однос према очувању и заштити животне средине.

Оцену врло добро (4) добија ученик који је остварио следеће услове: углавном извршава и испуњава школске обавезе које се односе на наставу и друге облике рада; углавном поштује правила понашања и мере безбедности; има коректан однос према другим ученицима; прихвата и примењује правила у неговању атмосфере другарства и конструктивног решавања конфликата у вршњачкој популацији; бранећи своје ставове мање води рачуна о усвојеним правилима понашања и осећањима других; својим понашањем и иницијативама подржава и промовише позитивне вредности, толеранцију, хуманост, солидарност и одговорност према себи, другима и окружењу; има коректан однос према запосленима у школи и у другим организацијама; преузима одговорност за своје поступке и коригује своје понашање након опомене или изречене васпитне мере; има коректан однос према школској имовини и имовини других; чува животну средину.

Оцену добар (3) добија ученик који је остварио следеће услове: повремено постоје ситуације када га је потребно опомињати на извршавање школских обавеза које се односе на наставу и друге облике рада; делимично поштује правила понашања и мере безбедности; повремено постоје ситуације када га је потребно опомињати на обавезност коректног понашања према ученицима; повремено постоје ситуације када га је потребно опомињати на правила у неговању атмосфере другарства и конструктивног решавања конфликата у вршњачкој популацији; бранећи своје ставове не води довољно рачуна о усвојеним правилима понашања и осећањима других; својим понашањем и иницијативама повремено подржава и промовише позитивне вредности, толеранцију, хуманост, солидарност и одговорност према себи, другима и окружењу; нема увек коректан однос према запосленима у школи и у другим организацијама; прихвата одговорност за своје понашање и коригује га у појачаном васпитном раду, али понавља поступке за које је већ упозорен;повремено показује немар према школској имовини и имовини других; повремено показује немар према животној средини.

Оцену задовољавајуће (2) добија ученик који је остварио следеће услове: учестало га је потребно опомињати на извршавање школских обавеза које се односе на наставу и друге облике рада;минимално поштује правила понашања и мере безбедности; учестало га је потребно опомињати на обавезност коректног понашања према ученицима, при чему углавном изостаје корекција понашања; учестало га је потребно опомињати на правила у неговању атмосфере другарства и конструктивног решавања конфликата у вршњачкој популацији, при чему углавном изостаје корекција понашања; бранећи своје ставове не води рачуна о усвојеним правилима понашања и осећањима других; својим понашањем и иницијативама ретко подржава и промовише позитивне вредности, толеранцију, хуманост, солидарност и одговорност према себи, другима и окружењу; не поштује и не уважава запослене у школи и у другим организацијама; тешко прихвата одговорност за своје понашање и понавља понашања за која му је изречена васпитна и/или васпитно-дисциплинска мера; не чува школску имовину и имовину других; показује немар према очувању животне средине.

Оцену незадовољавајуће (1) добија ученик који је остварио следеће услове: и поред опомена и појачаног васпитног рада не извршава школске обавезе које се односе на наставу и друге облике рада; не поштује правила понашања и не придржава се мера безбедности; и поред опомена учестало крши правила коректног понашања према ученицима, при чему изостаје корекција понашања; и поред опомена учестало крши правила у неговању атмосфере другарства и конструктивног решавања конфликата у вршњачкој популацији, при чему изостаје корекција понашања; не поштује личност других ученика и према њима се понаша нетолерантно, угрожавајући и повређујући права и осећања других; својим понашањем и иницијативама не подржава и не промовише позитивне вредности, толеранцију, хуманост, солидарност и одговорност према себи, другима и окружењу; угрожава и повређује права запослених у школи и у другим организацијама; не прихвата одговорност за своје понашање и не поправља своје понашање након појачаног васпитног рада; показује деструктивно понашање према школској имовини и имовини других; показује деструктивно понашање према животној средини.

Члан 28

У случају изречених васпитних и васпитно-дисциплинских мера, оцена из владања утвђује се, на следећи начин:

1. Укор одељењског старешине – врло добро (4);
2. Укор одељењског већа – добро (3);
3. Укор директора – задовољавајуће (2);
4. Укор наставничког већа и премештај у другу основну школу – незадовољавајуће (1).

Изузетно од става 1. овог члана, без обзира на изречену васпитну или васпитно-дисциплинску меру, ученику који неоправдано изостаје са наставе, а појачани васпитни рад није довео до позитивне промене у понашању ученика, закључна оцена из владања не може бити већа од:

1. врло добро (4) добија ученик који је неоправдано изостајао са наставе од 8 до 11 часова;
2. добро (3) добија ученик који је неоправдано изостајао са наставе од 12 до 15 часова;
3. задовољавајуће (2) добија ученик који је неоправдано изостајао са наставе од 16 до 25 часова;
4. незадовољавајуће (1) добија ученик који је неоправдано изосатајао са наставе 26 и више часова.

Изузетно, одељењски старешина по прибављеној процени тима за заштиту ученика предлаже одељењском већу смањење закључне оцене из владања на крају другог полугодишта ученику који учини тежу повреду обавезе ученика или повреду забране из чл. 8-10 овог правилника на крају другог полугодишта, када није могуће водити васпитно-дисциплински поступак.

Члан 29

Оцена из владања поправља се на предлог одељењског старешине најкасније на крају првог или другог полугодишта када ученик показује позитивне промене у свом понашању и прихвата одговорност за своје поступке након указивања на непримерено понашање или кроз појачани васпитни рад, након изречене васпитне, односно васпитно-дисциплинске мере.

Уколико је дошло до позитивних промена у понашању ученика, његова закључна оцена из владања може бити већа од аритметичке средине свих утврђених оцена.

Уколико је дошло до негативних промена у понашању ученика, његова закључна оцена из владања може бити мања од аритметичке средине свих утврђених оцена.

Евиденција о изреченим васпитним и васпитно-дисциплинским мерама

Члан 30

О изреченим васпитним и васпитно-дисциплинским мерама евиденцију води одељенски старешина, уз поштовање начела прописаних законом којим се уређује заштита података о личности.

Материјална одговорност ученика

Члан 31

Ученик, његов родитељ, односно други законски заступник ученика одговара за материјалну штету коју ученик нанесе Школи намерно или крајњом непажњом, у складу са законом.

Поступак за утврђивање материјалне одговорности ученика покреће директор, а води комисија коју формира директор. Комисија има три члана, а одељењски старешина је један од чланова.

Комисија утврђује постојање штете, висину, околности под којима је настала и материјалну одговорност ученика.

За штету коју је проузроковало више ученика, сваки ученик је одговоран за штету коју је проузроковао, а уколико није могуће да се утврди степен одговорности за штету свакога од њих, одговорност је солидарна и надокнађују је у једнаким деловима.

Директор, на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно другог законског заступника ученика материјалне одговорности за штету, због тешке материјалне ситуације.

На решење директора о материјалној одговорности ученик, његов родитељ односно други законски заступниик ученика може изјавити жалбу школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

Члан 32

Уколико се штета новчано надокнађује, износ одређен у решењу из предходног члана уплаћује се на рачун Школе, односно правног лица којем је штета нанета.

Када се накнада штете врши поправком или куповином новог предмета, односно ствари, ученик, родитељ или други законски заступник ученика дужан је да о свом трошку поправи, односно купи нов предмет, који ће по карактеристикама и квалитету одговарати оштећеном, односно уништеном предмету.

Члан 33

У случајевима када је хитно потребно санирати насталу штету, ради несметаног функционисања образовно-васпитног рада, а ученик је признао одговорност за насталу штету, води се скраћени поступак за утврђивање штете и начина њене надокнаде. У таквом поступку, штета мора бити санирана током дана у којем је настала, а најкасније наредног дана.

У скраћеном поступку, домар Школе даје усмено упутство ученику, односно родитељу или старатељу где и на који начин може да се, са најмање трошкова за родитеља, купи оштећени предмет, односно ангажују стручна лица за његову поправку.

Родитељи, односно други законски заступници ученика нису дужни да се придржавају упутства домара Школе из предходног става овог члана, али су дужни да поштују рок за санирање настале штете и одговорни су и за материјалну штету насталу као последица неблаговременог санирања првобитне штете.

Правна заштита ученика

Члан 34

Ученик, родитељ одосно други законски заступник ученика, има право да поднесе жалбу школском одбору у року од осам дана од дана достављања решења којим се утврђује одговорност ученика и изриче васпитно-дисциплинска мера**.**

О жалби школски одбор одлучује у року од 15 дана од дана достављања жалбе. Жалба одлаже извршење решења.

Школски одбор, одлучујући по жалби може да:

1. одбаци жалбу као недопуштену, неблаговремену или поднету од неовлашћеног лица;
2. одбије жалбу као неосновану и потврди решење директора;
3. усвоји жалбу, поништи решење у целини или делимично и предмет врати директору на поновно поступање и одлучивање или да донесе ново решење.

Против другостепеног решења о изреченој васпитно–дисциплинској мери искључења ученика из школе ученик, његов родитељ односно други законски заступник има право на судску заштиту у управном спору.

Члан 35

Ученик, родитељ, односно други законски заступник ученика, има право да поднесе пријаву покрајинском секретаријату надлежном за послове образовања, уколико сматра да су му повређена права утврђена законом, у случају:

1. доношења или недоношења одлуке органа установе по поднетој пријави, приговору или жалби;
2. ако је повређена забрана из чл. 110-113. Закона (чл. 6-8. овог правилника);
3. повреде права детета и ученика из члана 79. Закона.

Пријаву из става 1. овог члана ученик, његов родитељ, односно други законски заступник ученика може поднети у року од осам дана од дана сазнања за повреду својих права.

Завршне одредбе

Члан 36

Ступањем на снагу овог Правилника престаје да важи Правилник о васпитно-дисциплинској одговорности ученика дел. број: 01-82 од 22.03.2018 године и измене и допуне Правилника дел.бр. 01-455 од 13.09.2019. године.

Члан 37

Овај правилник ступа на снагу осмог дана од дана објављивања на огласној табли Школе.

Председник Школског одбора

Мирјана Миљковић

Овај Правилник је објављен на огласној табли Школе дана 30.04.2024. године.